**Torinon hevonen** (unk. *A Torinói ló*) on Béla Tarrin ja hänen puolisonsa Ágnes Hranitzkyn ohjaama vuonna 2011 ilmestynyt unkarilainen elokuva. Tarinan mukaan Friedrich Nietzsche romahti henkisesti, kun näki hevosta piestävän Torinon kadulla. Elokuva kertoo hevosen omistavan miehen ja hänen tyttärensä lohduttomasta kamppailusta maatilallaan. Tarr ilmoitti pian elokuvan valmistumisen jälkeen, että *Torinon hevonen* olisi hänen viimeinen elokuvansa.

Tuotanto
--------

*Torinon hevosen* ohjasivat yhdessä Béla Tarr ja hänen elokuvaleikkaajapuolisonsa Ágnes Hranitzky. Myös muut keskeiset tekijät olivat Tarrin pitkäaikaisia työtovereita. Tarr kirjoitti elokuvan käsikirjoituksen yhdessä László Krasznahorkain kanssa ja elokuvan kuvasi Fred Kelemen. Mihaly Vig sävelsi elokuvan minimalistisen musiikin. *Torinon hevonen* oli unkarilaisten, sveitsiläisten, saksalaisten ja ranskalaisten taustavoimien yhteistuotanto, jota johti unkarilainen TT Filmmûhely-tuotantoyhtiö.

Minimalistiseen kerrontaan perustuva mustavalkoinen elokuva on kuvattu vain kolmellakymmenellä pitkällä otolla. Elokuva sisältää vain vähän dialogia lukuun ottamatta kohtia, jolloin maatilalle tulee vieraita. Nimestään huolimatta elokuva ei seuraa hevosta, vaan kuvaa niitä olosuhteita, jotka johtivat hevosen huonoon kohteluun. Barrin maailman ihmiset elävät yhtä koruttomassa ja julmassa maailmassa kuin eläimensä. Maatalon päivittäiset tapahtumat ovat koruttomia toistuvia rituaaleja. Sodankylän elokuvajuhlilla 2012 vieraillut ohjaaja kertoi yleisötilaisuudessa, että oli elokuvissaan aina pyrkinyt "puhtaaseen, primitiiviseen elokuvaan, jossa *Torinon hevonen* on luonnollinen päätepiste."

Juoni
-----

*Torinon hevonen* ei ole perinteinen juonellinen elokuva. Elokuva alkaa tarinalla, jonka mukaan filosofi Friedrich Nietzsche romahti henkisesti nähtyään, miten hevosajaja pieksi vastustelevaa hevostaan Torinon kadulla vuonna 1889. Sen jälkeen näemme viiteen päivän mittaiseen episodiin jaetun kertomuksen, joka kuvaa hevosen omistavan miehen ja hänen tyttärensä synkkää ja päivittäistä kamppailua epäinhimillisissä olosuhteissa tuulen jatkuvasti pieksämällä maatilalla. Maatilalla käy kahteen kertaan vieraita. Hevonen kieltäytyy ensin liikkumasta, sitten myös syömästä. Kaivosta uhkaa loppua vesi.

Näyttelijät
-----------

|  |  |  |
| --- | --- | --- |
|  János Derzsi  | … |  Krobot, hevosajaja  |
|  Erika Bók   | … |  Bók, Krobotin tytär  |
|  Mihály Kormos  | … |  Naapuri Bernhard  |

Vastaanotto
-----------

Elokuva sai ensi-iltansa Berliinin elokuvajuhlilla vuonna 2011, jossa se palkittiin hopeisella karhulla eli juryn Grand Prix -palkinnolla. Kriitikoiden mukaan Tarrin elokuva on mestariteos, jonka synkkä maailma ja vähäeleinen kerronta voivat olla kuitenkin nykyajan viihteelliseen kerrontaan tottuneille elokuvakatsojille myös turruttava ja uuvuttava kokemus. Kun Tarr kommentoi kriittisesti Viktor Orbánin hallinnon kulttuuripolitiikkaa elokuvan alkuperäinen julkaisu Unkarissa peruttiin. Elokuva valittiin Unkarin ehdokkaaksi parhaan ulkomaisen elokuvan Oscar-palkinnon saajaksi. Elokuva on valittu BBC:n "100 parasta 2000-luvun elokuvaa" -listalle.

Lähteet
-------

1. 1 2 3 4  Romney, Jonathan: The Turin Horse *www.screendaily.com*.  16.2.2011. Screen. Viitattu 26.10.2020.
2. ↑  Lemercier, Fabien: Tarr inspired by Nietzsche for The Turin Horse *cineuropa.org*.  21.10.2008. Cineuropa - the best of european cinema. Viitattu 26.10.2020.
3. 1 2  Debruge, Peter: The Turin Horse *variety.com*.  15.2.2011. Variety. Viitattu 26.10.2020.
4. 1 2 3  Scott, A. O.: Facing the Abyss With Boiled Potatoes and Plum Brandy (Published 2012) *www.nytimes.com*.  9.2.2012. The New York Times. Viitattu 26.10.2020.
5. ↑  Avelin, Jouni: Tie primitiiviseen elokuvaan - Kulttuurivihkot *www.kulttuurivihkot.fi*.  16.7.2012. Kulttuurivihkot. Viitattu 26.10.2020.
6. ↑  The Awards / Die Preise 2011 *web.archive.org*.  13.11.2011. Internationale Filmspiele Berlin.  Arkistoitu. Viitattu 26.10.2020.
7. ↑  Jenkins, Mark: 'The Turin Horse': The Abyss Gazes Implacably Back *NPR.org*.  9.2.2012. NPR. Viitattu 26.10.2020.
8. ↑  Schultz-Ojala, Jan von: Schweigen ist Gold *www.tagesspiegel.de*.  08.03.2011. Der Tagesspiegel. Viitattu 26.10.2020.
9. ↑  Kozlov, Vladimir: 'The Turin Horse' Announced as Hungary's Oscar Entry | Hollywood Reporter *www.hollywoodreporter.com*.  1.9.2011. Hollywood Reporter. Viitattu 26.10.2020.
10. ↑  The 21st Century’s 100 greatest films *www.bbc.com*. BBC. Viitattu 26.10.2020.